ত্রিকোণ প্রেমের জেরে খুন! গ্রেফতার ১

পূর্ব মেদিনীপুর: নাবালিকা খুনের ঘটনায় গ্রেফতার ১। ত্রিকোণ প্রেমের জেরে সম্পর্কে ফাটল, তাই খুন বলে অনুমান পুলিশের। অভিযুক্ত যুবক ও নিহত নাবালিকার পরিবারের দাবি, একার পক্ষে সম্ভব নয় এমন ঘটনা ঘটানোর, আরও কেউ যুক্ত থাকতে পারে এই ঘটনায়।

সমুদ্র সৈকতের ঝাউ-বন থেকে হাত-পা বাঁধা অবস্থায় নাবালিকা তরুণীর দেহ উদ্ধারের ঘটনায় চাঞ্চল্যকর মোড়। নাবালিকার পরিবারের অভিযোগের ভিত্তিতে তদন্ত নেমে জুনপুট কোস্টাল থানার পুলিশ গ্রেফতার করে কুড়ি বছর বয়সের দেবকুমার পাত্রকে। জুনপুটের ঝাওয়া’র বাসিন্দা দেবকুমার-র বাবা উত্তম পাত্র ও মা মণি পাত্র জানান, ‘এ বিষয়ে আমরা কিছু জানি না, তবে অনুমান করছি আমার ছেলের পক্ষে একা এই ঘটনা ঘটানো সম্ভব নয়, এই ঘটনায় যারা যুক্ত রয়েছে সকলের শাস্তির দাবি করছি।‘

আরও পড়ুন: ডবল ইঞ্জিনের রাজ্যে খুন বাংলার শ্রমিক! পরিবারের সঙ্গে সাক্ষাৎ সাংসদ-বিধায়কের

অপরদিকে, নাবালিকা তরুণীর কাকুর দাবি, এই ঘটনা একার পক্ষে ঘটানো সম্ভব নয়, এই ঘটনা যারা জড়িত রয়েছে তাদের সবার শাস্তির দাবি করছি। তবে পুলিশের প্রাথমিক অনুমান- ত্রিকোন প্রেমের কারণে এমন ঘটনা ঘটেছে। মোবাইলে কথোপকথন নিয়ে, প্রায় দেড় বছরের সম্পর্কের ফাটল ধরে। স্থানীয় সূত্রে জানা গিয়েছে, মেয়েটিকে নিয়ে বাইকে করে ওই যুবক একা এসেছিল। বর্তমানে নাবালিকা তরুণীর দেহ ময়নাতদন্তের জন্য কাঁথি দারুয়া মহকুমা হাসপাতালে পাঠানো হয়েছে। গোটা ঘটনার তদন্ত চলছে। তদন্ত আরও এগোলে বোঝা যাবে, এই ঘটনায় আর কারা কারা যুক্ত রয়েছে। পুলিশ সূত্রে খবর, মঙ্গলবার দেবকুমার পাত্রকে কাঁথি আদালতে তোলা হবে।

কাঁথি থানার দেশপ্রাণ ২ নম্বর ব্লকের সরদা গ্রাম পঞ্চায়েতের দূরমূটের বাসিন্দা অমৃত পন্ডিত এর ১৫ বছরের নাবালিকা কন্যা অর্চনা পন্ডিত শনিবার বিকেল থেকে নিখোঁজ হয়। রবিবার সন্ধ্যায় জুনপুট কোস্টাল থানার অন্তর্গত গোপালপুর সমুদ্র উপকূলে গলায় ওড়না জড়ানো ও হাত-পা বাঁধা অবস্থায় তার নিথর দেহ পড়ে থাকতে দেখে স্থানীয়রা। এরপর ঘটনার ফলে পুলিশ আছে দেহটিকে উদ্ধার করে।